‘สลาก’มอมคนไทยพิมพ์เพิ่มอีก2ล้านฉบับ
บอร์ดสลากฯ ใจกล้าเดินหน้ามอมเมาประชาชน แก้ปัญหาหวยแพงด้วยการพิมพ์เพิ่มอีก 2 ล้านฉบับ ส่งผลให้ยอดขายในตลาดพุ่งเป็น 70 ล้านฉบับ
7 มี.ค. 2555

บอร์ดสลากฯ ใจกล้าเดินหน้ามอมเมาประชาชน แก้ปัญหาหวยแพงด้วยการพิมพ์เพิ่มอีก 2 ล้านฉบับ ส่งผลให้ยอดขายในตลาดพุ่งเป็น 70 ล้านฉบับ 
แหล่งข่าวจากคณะกรรมการสลากกินแบ่งรัฐบาล เปิดเผยว่า ภายหลังการประชุมคณะกรรมการนัดพิเศษเมื่อวันที่ 6 มี.ค. 2555 ว่า ที่ประชุมได้พิจารณาเรื่องการคืนโควตาสลากจำนวน 2.6 ล้านฉบับ ให้กับมูลนิธิทหารผ่านศึกที่ก่อนหน้านี้ถูกยึดคืนมาตั้งแต่งวด 16 ต.ค. 2554 สมัยที่นางเบญจา หลุยเจริญ อธิบดีกรมสรรพสามิต เป็นประธานคณะกรรมการสลากฯ และได้ส่งมอบโควตาสลากดังกล่าวให้กับมูลนิธิสำนักงานสลากกินแบ่งรัฐบาลเป็นผู้รับโควตาแทนและได้มีการจัดสรรโควตาทั้งหมดไปให้นายทุนผู้ใกล้ชิดกับฝ่ายการเมืองจนหมด
ทั้งนี้ ที่ประชุมคณะกรรมการนัดล่าสุด ได้ตีความว่าโควตาสลาก 2.6 ล้านฉบับ ของมูลนิธิทหารผ่านศึกไม่ได้ถูกยึดคืน แต่เป็นการหมดสัญญาที่มีการทำปีต่อปีและไม่ต่อสัญญา ทำให้ไม่ได้รับการจัดสรรต่อ ดังนั้นคณะกรรมการสลากฯ จึงหาทางออกโดยมีมติเห็นชอบให้มีการพิมพ์สลากการกุศลเพิ่มอีกจำนวน 2 ล้านฉบับ ไปคืนให้กับมูลนิธิทหารผ่านศึกแทน และถ้าทางมูลนิธิสำนักงานสลากฯ ล้านฉบับ ทหารผ่านศึกเห็นชอบ ก็จะส่งผลให้ปริมาณสลากที่จำหน่ายในระบบเพิ่มจากงวดละ 68 ล้านฉบับ เป็น 70 ล้านฉบับ เงินหมุนเวียนงวดละ 5,600 ล้านบาท ปีละ 1.34 แสนล้านบาท
จำนวนสลากที่จำหน่ายในระบบ 70 ล้านฉบับ ประกอบด้วยสลากกินแบ่งรัฐบาล 50 ล้านฉบับ และสลากการกุศลอีก 20 ล้านฉบับ ซึ่งในอนาคตคาดว่าจะมีการพิจารณาเพิ่มอีก 6 แสนฉบับ เพื่อให้ครบตามโควตาที่เคยได้รับจัดสรรไว้ก่อนหน้า
แหล่งข่าวเปิดเผยอีกว่า โควตาสลากการกุศลที่พิมพ์เพิ่มครั้งนี้ เป็นส่วนหนึ่งของสลากการกุศลที่คณะกรรมการชุดก่อนเคยได้อนุมัติให้พิมพ์เพิ่มได้ 4 ล้านฉบับ เพื่อแก้ไขปัญหาสลากเกินราคา โดยโควตาที่เหลืออีก 2 ล้านฉบับนั้น ยังไม่ได้ระบุว่าจะจัดสรรให้กับผู้ใดเป็นขาย
สำหรับการประชุมคณะกรรมการ สลากฯ ระหว่างที่มีมติดังกล่าว นายอารีพงศ์ ภู่ชอุ่ม ปลัดกระทรวงการคลัง ในฐานะประธานสำนักงาน สลากฯ ไม่ได้อยู่ในที่ประชุม เพราะต้องไปปฏิบัติภารกิจที่ทำเนียบรัฐบาล และมีรายงานว่าผู้บริหารสลากได้นำมติดังกล่าวไปรายงานให้นายทนุศักดิ์ เล็กอุทัย รมช.คลัง ที่กำกับดูแลสำนักงานสลากฯ รับทราบมติดังกล่าวทันที